**Сыйфатларның чагыштыру дәрәҗәсе.**

(4нче сыйныф,татар төркемендә татар теле дәресе.)

Талипова Эльвира Әхтәм кызы татар теле һәм әдәбият укытучысы

 **Максат**: Сыйфат турында алган белемнәрне тирәнәйтү; сыйфатларның чагыштыру дәрәҗәсе турында мәгълүматлы булу; сыйфатларны сөйләмдә куллану күнекмәләре булдыру; туган телнең байлыгын, матурлыгын күрә белергә өйрәтү, соклану хисләре тәрбияләү.

 **Дидактик бурычлар**: чагыштыру дәрәҗәсендәге сыйфатлар ясалашын аңлату; предмет һәм күренешләрне танып белүдә чагыштыру; дәрәҗәсендәге сыйфатларның ролен аңлату; практикада кулланырга өйрәтү;сөйләм телен үстерү.

 **Үстерелеш бурычлары:** иҗади сәләтне үстерү.

 **Тәрбияви бурычлар:** игътибарлык һәм матурлыкка омтылыш тәрбияләү.

**Җиһазлау:** инерактив такта, дәреслек, слайд-таблицалар.

**Дәрес планы.**

I.Оештыру һәм уку максатын кую.

 1.Уңай психологик халәт тудыру.

 2.Белемнәрне актуальләштерү.

 3.Үткән дәресне кабатлау, өй эшен тикшерү.

II. Яңа материалны өйрәнү.

1. Чагыштыру дәрәҗәсендәге сыйфатлар ничек ясала?
2. Янәшә -рр- тартыклары барлыкка килү очрагы.
3. К саңгырау тартыгының г яңгырау тартыгы белән чиратлашуы.
4. Физкультминутка.
5. Ныгытуга күнегүләр:

1)Уен «Артыгын әйт ».

2)Дәреслектәге күнегүләр.

 III. Өй эше һәм йомгаклау.

 1.Өй эшен аңлату.

 2.Дәрескә йомгак ясау.

 3.Укучылар эшчәнлеген бәяләү.

**Дәрес барышы.**

Интерактив тактада 1нче слайд күрсәтелә.

**I.Оештыру этабы.**

1.Уңай психологик халәт тудыру.

Исәнмесез укучылар, хәерле көн!

Дәрес һәрчак шулай башлана.

Сез алысыз бүген бишле генә -

Күңелем минем моңа ышана!

-Кәефләрегез ничек?

-Бүген ничәсе? Атнаның кайсы көне?

-Дәрестә кем юк?

 2.Белемнәрне актуальләштерү.

-Укучылар, тәрәзәдән урамга карагыз әле. Бүген көн нинди?

Укучыларның җавабы.

-Әйе, урамда салкын, җилле көн. Салкын, җилле сүзләренә сорау куегыз.(нинди?)

Укучыларның җавабы.

-Әйе, бу сүзләр көннең нинди булуын, ягъни билгесен белдерәләр.Мондый сүзләрне сыйфат дип атыйбыз. Шулай итеп, без бүгенге дәресетә сыйфат турында алган белемнәрне тирәнәйтербез; сыйфатның дәрәҗәләрен өйрәнүне дәвам итәрбез; сыйфатның чагыштыру дәрәҗәсе турында сөйләшербез; аларны куллану күнекмәләрен булдырырбыз.

 3.Үткән дәресне кабатлау, өй эшен тикшерү.

1)Өй эше тикшерелә.

2)Сорау-җавап формасында үткән дәрес тикшерелә.

3)Укучылар тарафыннан сыфатның билгесе, сораулары әйтелгәч, интерактив тактада таблица күрсәтелә.(2нче слайд)

4)Сыйфат дәрәҗәләре турында алган белемнәр икенче таблица өстендә кабатлана.(3-4нче слайдлар)

-Укучылар алдагы дәрес материалын яхшы үзләштергәнсез, инде сыйфат буенча яңа мәгълүматлар алырга сез әзер.

 **II. Яңа материалны өйрәнү.**

 1.Чагыштыру дәрәҗәсендәге сыйфатларның ясалышы.

- Инде сыйфат белән танышуны дәвам итик. Сезнең сыйныфта малалайлар саны күбрәкме, әллә кызлар санымы?

 - Кемнең уку тизлеге барыгызныкыннан да зуррак?

- Кемнең язуы барыгызныкыннан да матуррак?

- Балалар, сез җавапларыгызда нинди сыйфатлар кулландыгыз? ( чагыштыру дәрәҗәсендәге сыйфатлар ).

-Сез кулланган сыфатларга нинди кушымчалар ялганган?(-рак/-рәк)

Әйдәгез, нәтиҗә ясыйбыз: Чагыштыру дәрәҗәсендәге сыйфатлар төп дәрәҗәдәге сыйфатларга –рак,- рәк кушымчалары ялгау юлы белән ясала.(5нче слайд)

 2.Янәшә -рр- тартыклары барлыкка килү очрагы.

Тартыкка беткән сыйфатларны чагыштыру дәрәҗәсенә куеп әйткәндә, кушымча алдыннан [ы], [е] авазлары ишетелә, ләкин язуда алар күрсәтелми: тар-рак, матур-рак.

 3. К саңгырау тартыгының Г яңгырау тартыгы белән чиратлашуы.

- Тычкан песи янында нинди була?(куркак)

- Ә куянның характеры ниндирәк? (куркаграк)

 Куркак нинди тартыкка тәмамлана? (К), ә куркаграк сүзен ничек язарбыз? (г белән)

-Әйдәгез, нәтиҗә ясыйбыз.(6нчы слайд) (Төп дәрәҗәдә К тартыгына тәмамланган сыйфатларның чагыштыру дәрәҗәсен ясаганда к саңгырау тартыгы г яңгырау тартыгы белән чиратлаша).

 4. Физкультминутка.

 Тиз генә барыбыз да такта янына чыгып тезелдек (8нче слайд).

Матур сүзләр уйладык

Ял итәргә туктадык.

Җилкәләрне турайттык,

Тирән итеп суладык,

Башны як-якка бордык,

Чүгәләдек һәм тордык,

Бер урында йөгердек,

Аннары соң сикердек.

Сузылдык- киерелдек.

Югарыга үрелдек.

Соңыннан тынычланып

Дәресне дәвам итик.

 5.Ныгыту.

1)Уен “Артыгын әйт”(7нчы слайд).

 2)Дәреслектәге күнегүләрне башкару.

 -Ә хәзер китапларыгыздан 181 нчы күнегүне табыгыз. Сыйфатларны кычкырып укып чыгабыз. Алар нинди дәрәҗәдәге сыйфатлар (телдән әйтү).

-182нче күнегүне дә телдән эшлибез.

-183нче күнегүне карыйбыз. Бирелгән сүзләрне татарчага тәрҗемә итегез.Үзегез теләгән сүзләр белән җөмлә төзегез.

 - Укучылар, без дәрескә нинди уку максаты куйган идек әле? (әйтә алмасалар, укытучы тарафыннан әйтелә)

- Әйе чагыштуру дәрәҗәсендәге сыйфатларны тирәнрәк өйрәнү. Әйдәгез, нәрсәләр белдек, шуларны тиз генә кабатлап китик. (Слайдлар ярдәмендә кабатлау):

 Чагыштыру дәрәҗәсендәге сыйфатлар төп дәрәҗәдәге сыйфатларга

 –рак, -рәк кушымчалары ялгау юлы белән ясала. Предметларның бер үк билгеләре генә чагыштырыла.Төп дәрәҗәдә Р тартыгына тәмамланган сыйфатларның чагыштыру дәрәҗәсен ясаганда янәшә -рр- тартыклары барлыкка килә. Төп дәрәҗәдә [къ][к] авазларына беткән сыйфатларның чагыштыру дәрәҗәсен ясаганда к тартыгы г белән чиратлаша, ягъни к хәрефе урынына г языла. Сөйләмдә[ ы],[э] авазлары ишетелә, ләкин алар язылмый.

 **III. Өй эше һәм йомгаклау.**

 1.Өйгә эш:

 184нче күнегү (аңлату).

 2.Йомгаклау.

 -Дәрестә сезгә нәрсәләр ошады?

 3.Укучылар эшчәнлеген бәяләү.

Укытучы: Инде дәресне шигырь юллары белән тәмамлыйм.

**Өйрәнәбез сыйфатларны**

**Тирәнерәк, сыйфатлырак.**

**Аны белик киләчәктә**

**-Эх, яхшырак!**

**Төрле дәрәҗәдәге**

**Сыйфатларны чагыштыру**

**Укучыга һәрвакытта**

**Кызыг(ы)рак!**

Хәерле көн сезгә, сау-сәламәт булыгыз!